b'\n_START_ARTICLE_\nCastell d\'Elcho\n_START_SECTION_\nHist\xc3\xb2ria\n_START_PARAGRAPH_\nEls or\xc3\xadgens del castell d\'Elcho no es coneixen, encara que \xc3\xa9s possible que William Wallace hagu\xc3\xa9s trobat refugi en algun tipus de construcci\xc3\xb3 defensiva aixecada en aquest empla\xc3\xa7ament. Veritat o no, no queda res que provi l\'exist\xc3\xa8ncia d\'un castell o fortificaci\xc3\xb3 anterior al castell actual en aquest lloc._NEWLINE_Les primeres refer\xc3\xa8ncies en s\xc3\xb3n de l\'any 1429, quan sir David Wemyss i Hugh Fraser of Lovat van fer un pacte a Elthok. M\xc3\xa9s tard, l\'any 1501, sir John Wemyss es refereix a "la meva casa a Elchok". En aquesta \xc3\xa8poca, prop del castell s\'aixecava un convent de monges cistercenques fundat a principis del segle XIII. Al voltant de l\'any 1550 el convent tenia problemes econ\xc3\xb2mics i sir John Wemyss no va dubtar a ajudar-hi, i reb\xc3\xa9 el t\xc3\xadtol hereditari de magistrat municipal._NEWLINE_L\'edifici actual es va aixecar al voltant de l\'any 1570. Se\'n coneix la data de construcci\xc3\xb3 per una factura d\'un comerciant local a compte d\'un treball de forja que es creu que van ser les reixes de les finestres._NEWLINE_Posteriorment, l\'any 1633, el cap de fam\xc3\xadlia va ser nomenat Lord Elcho i comte de Wemyss. La fam\xc3\xadlia va caure en desgr\xc3\xa0cia despr\xc3\xa9s de la Batalla de Culloden, l\'any 1746, despr\xc3\xa9s que David, Lord Elcho, s\'ali\xc3\xa9s amb el b\xc3\xa0ndol perdedor. David va sobreviure per\xc3\xb2 va fugir a Fran\xc3\xa7a. La fam\xc3\xadlia va seguir tenint el castell i les terres, per\xc3\xb2 l\'any 1781 es van mudar a la finca Gosford a East Lothian._NEWLINE_Durant la major part de la seva hist\xc3\xb2ria, el castell d\'Elcho es componia de la impressionant casa torre, el pati emmurallat i alguns grups d\'edificis al sud. Molt poc d\'aquests edificis sobreviu avui dia. A l\'any 1830, el 8\xc3\xa8 comte de Wemyss va canviar la teulada de la torre i va esfondrar la majoria dels edificis lim\xc3\xadtrofs, els materials dels quals es van usar en la construcci\xc3\xb3 de la casa, per aix\xc3\xb2 fa pensar que el castell sempre fou aix\xc3\xad. El 11\xc3\xa8 comte de Wemyss va cedir el castell a l\'estat l\'any 1929 i avui es troba a c\xc3\xa0rrec d\'Historic Scotland.\n_START_SECTION_\nEstructura\n_START_PARAGRAPH_\nLa planta baixa \xc3\xa9s principalment defensiva. Nom\xc3\xa9s hi ha una entrada, a la cantonada entre la torre principal i la de l\'escala i l\'aproximaci\xc3\xb3 est\xc3\xa0 coberta per part de les 17 espitlleres que envolten el castell. Les finestres s\xc3\xb3n petites i fortament protegides. Gaireb\xc3\xa9 tot l\'espai interior es dedica a la cuina, amb uns forns i xemeneia impressionants, i altres magatzems._NEWLINE_La part m\xc3\xa9s important del castell \xc3\xa9s el primer pis. S\'hi accedeix per una escalinata en corba que no t\xc3\xa9 gens a envejar a les d\'altres castells m\xc3\xa9s grans i luxosos. Gaireb\xc3\xa9 tot el primer pis es dedica al gran sal\xc3\xb3, on s\'organitzaven les celebracions de car\xc3\xa0cter p\xc3\xbablic. Darrere del sal\xc3\xb3, al costat de la porta que dona a l\'escala de servei, es troba el pas al dormitori principal._NEWLINE_En aquestes dues habitacions, i en altres de les plantes superiors, encara \xc3\xa9s possible veure part de la decoraci\xc3\xb3 d\'escaiola a les parets._NEWLINE_El castell t\xc3\xa9 dos pisos m\xc3\xa9s, encara que nom\xc3\xa9s el segon est\xc3\xa0 complet. Aquests pisos estan connectats per no menys de tres escales en espiral._NEWLINE_A la teulada, el castell torna a ser la fortificaci\xc3\xb3 defensiva de la planta baixa. Els merlets i les torres donen un aspecte amena\xc3\xa7ador al castell, encara que, en l\'actualitat, donen l\'oportunitat d\'apreciar la posici\xc3\xb3 estrat\xc3\xa8gica del castell a la riba del riu Tay.'